Document ID: 32007D0214

DEĊIŻJONI TAL-KUMMISSJONI
tat-3 ta' April 2007
li ttemm il-proċediment anti-dumping li jikkonċerna l-importazzjonijiet tal-pentaerythritol li joriġinaw fir-Repubblika tal-Poplu taċ-Ċina, fir-Russja, fit-Turkija, fl-Ukrajna u fl-Istati Uniti ta' l-Amerika
(2007/214/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikolu 9 tiegħu,
Wara li kkonsultat il-Kumitat Konsultattiv,
Billi:
A. IL-PROĊEDURA
1. Il-bidu
(1)
Fit-2 ta' Diċembru 2005, il-Kummissjoni rċeviet ilment li kien iddepożitat skond l-Artikolu 5 tar-Regolament bażiku mis-CEFIC (European Chemical Industry Council - il-Kunsill ta' l-Industrija Kimika Ewropea) (“min għamel l-ilment”) f'isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni Komunitarja totali tal-pentaerythritol.
(2)
Dan l-ilment kien jinkludi evidenza ta' dumping tal-pentaerythritol mir-Repubblika tal-Poplu taċ-Ċina (ir-“RPĊ”), mill-Ukrajna, mir-Russja, mit-Turkija, u mill-Istati Uniti ta' l-Amerika (l-“USA”) u ta' dannu materjali li jirriżulta minn dan, li tqies li kien biżżejjed sabiex jiġġustifika l-ftuħ ta' proċediment.
(3)
Fis-17 ta' Jannar 2006, il-proċediment inbeda bil-pubblikazzjoni ta' avviż tal-bidu (2) fil-Ġurnal Uffiċjali ta' l-Unjoni Ewropea.
2. Il-partijiet ikkonċernati mill-proċediment
(4)
Il-Kummissjoni uffiċjalment tat parir lil min għamel l-ilment, lill-produtturi Komunitarji, lill-produtturi li jesportaw, lill-importaturi, lill-utenti, lill-fornituri u lill-assoċjazzjonijiet li huwa magħruf li huma kkonċernati u lir-rappreżentanti tal-pajjiżi li jesportaw ikkonċernati bil-bidu tal-proċediment. Il-partijiet interessati ngħataw opportunità li juru l-fehmiet tagħhom bil-miktub u li jitolbu smigħ fi ħdan il-limitu taż-żmien iffissat fl-avviż tal-bidu.
(5)
Il-produtturi li għamlu l-ilment, il-produtturi Komunitarji l-oħra, il-produtturi li jesportaw, l-importaturi, l-utenti u l-fornituri wrew fehmithom. Il-partijiet interessati kollha, li talbu li jinstemgħu u li wrew li kien hemm raġunijiet partikolari għaliex għandhom jinstemgħu, ngħataw smigħ.
(6)
Sabiex il-prodotturi li jesportaw fir-RPĊ u fl-Ukrajna ikunu jistgħu iressqu talba għal trattament ta' ekonomija tas-suq (“MET” - market economy treatment) jew trattament individwali (“IT” - individual treatment), jekk xtaqu jagħmlu dan, il-Kummissjoni bagħtet formoli ta' talba lill-awtoritajiet Ċiniżi u Ukrajni u lill-produtturi li jesportaw f'dawk iż-żewġ pajjiżi li huwa magħruf li huma kkonċernati. Kumpanija waħda fir-RPĊ talbet l-MET skond l-Artikolu 2(7) tar-Regolament bażiku jew l-IT jekk l-investigazzjoni tistabbilixxi li ma jissodisfawx il-kundizzjonijiet għall-MET. L-uniku prodottur Ukrajn talab biss l-IT.
(7)
Fl-avviż tal-bidu, il-Kummissjoni indikat li f'din l-investigazzjoni, għall-esportaturi/produtturi fir-RPĊ, jista' jiġi applikat it-teħid ta' kampjuni. Madanakollu, peress li kumpanija waħda biss ikkooperat u indikat li kienet lesta li tkun inkluża fil-kampjun, it-teħid ta' kampjuni ma kienx meħtieġ.
(8)
Intbagħtu kwestjonarji lill-partijiet kollha li huwa magħruf li kienu kkonċernati u lill-kumpaniji l-oħra kollha li ppreżentaw irwieħhom fi ħdan l-iskadenzi stabbiliti fl-avviż tal-bidu. It-tweġibiet waslu mingħand tliet produtturi Komunitarji, fejn wieħed minnhom għandu żewġ impjanti ta' produzzjoni, tliet importaturi mhux relatati, ħames utenti, fornitur wieħed, produttur li jesporta fir-RPĊ, produttur li jesporta fit-Turkija, produttur li jesporta fl-Ukrajna u produttur li aċċetta li jikkoopera f'pajjiż analogu possibbli, iċ-Ċilì.
(9)
Il-Kummissjoni fittxet u vverifikat l-informazzjoni kollha li qieset li kienet meħtieġa għal determinazzjoni tad-dumping, tad-dannu li rriżulta u ta' l-interess Komunitarju u għamlet verifiki fl-uffiċċji tal-kumpaniji li ġejjin:
(a)
Il-produtturi Komunitarji
-
Perstorp Specialty Chemicals AB, Perstorp, l-Iżvezja
-
Perstorp Chemicals GmbH, Arnsberg, il-Ġermanja
-
Chemza AS Strazske, Strazske, is-Slovakkja
-
S.A. Polialco, Barcelona, Spanja
(b)
Il-produtturi li jesportaw fir-RPĊ
-
Hubei Yihua Chemical Industry Co., Ltd., Yichang
(ċ)
Il-produtturi li jesportaw fl-Ukrajna
-
Rubezhnoye State Chemical Plant (“Zarja”), Rubezhnoye
(d)
Il-produtturi li jesportaw fit-Turkija
-
MKS Marmara Entegre Kimya Sanayi A.Ş., Beşiktaş
(10)
Minħabba l-ħtieġa li jkun stabbilit valur normali għall-produtturi li jesportaw fil-RPĊ u fl-Ukrajna li jista' ma jingħatalhomx il-MET, saret verfika sabiex ikun stabbilit valur normali fuq il-bażi tad-data minn pajjiż analogu possibbli, f'dan il-każ iċ-Ċilì, fl-uffiċċji tal-kumpanija li ġejja:
-
Oxiquim, Viña del Mar
(e)
L-utent industrijali fil-Komunità
-
Nuplex Resins BV, Bergen op Zoom, l-Olanda
3. Il-perjodu ta' investigazzjoni
(11)
L-investigazzjoni tad-dumping u tad-dannu kopriet il-perjodu mill-1 ta' Jannar sal-31 ta' Diċembru 2005 (il-“perjodu ta' investigazzjoni” jew l-“IP”). L-eżami tat-tendenzi rilevanti għall-valutazzjoni tad-dannu kopra l-perjodu mill-1 ta' Jannar 2002 sa tmiem il-perjodu ta' investigazzjoni (il-“perjodu meqjus”).
B. IL-PRODOTT IKKONĊERNAT U L-PRODOTT SIMILI
1. Il-prodott ikkonċernat
(12)
Il-prodott ikkonċernat huwa l-pentaerythritol (il-“penta”), ikklassifikat taħt il-kodiċi NM 2905 42 00. Huwa kompost bla riħa, abjad, kristallin, u solidu, li jiġi prodott mill-formaldeide u mill-aċetaldeide, u l-aktar polyol użat għall-produzzjoni tar-rażi alkidi madwar id-dinja. Il-materji primi ewlenin li jintużaw huma l-metanol, li jintuża għall-produzzjoni tal-formaldeide, ta' l-aċetaldeide u ta' l-idrossidu tas-sodju.
(13)
Ir-rażidi alkidi, li jintużaw prinċipalment fil-kisi jammontaw għal madwar 60-70 % ta' l-użu aħħari tal-prodott ikkonċernat. Applikazzjonijiet oħra jinkludu lubrikanti sintetiċi għall-kompressuri ta' refriġerazzjoni, esteri rosin li jintużaw f'adeżivi bħat-tackifiers (addittivi li jżidu l-kapaċità tal-materjal li jkun hemm irbit bejn l-atomi fil-molekuli jew li jwaħħal) u l-pentaerythritol tetranitrate (PETN).
(14)
Hemm tliet gradi ewlenin li jiġu prodotti madwar id-dinja, bil-grad penta mono jkun dak li jiġi prodott l-aktar komunement. Iż-żewġ gradi l-oħra huma l-grad tekniku u dak ta' l-għoti tan-nitrati. Il-grad jiddependi mill-grad ta' purità, li jiġi ddefinit mill-kontenut ta' mono- u di-pentaerythritol. Pereżempju, il-grad penta mono għandu kontenut ta' monopentaerythritol ta' 98 % meta pparagunat mas-87 % fil-grad tekniku. L-investigazzjoni wriet li l-proċess ta' produzzjoni huwa prinċipalment l-istess għall-gradi l-aktar komuni tal-penta u b'hekk anki l-ispiża tal-produzzjoni nstab li kienet identika għall-gradi differenti kollha. Barra minn hekk, instab li l-gradi kollha jaqsmu l-istess karatteristiċi kimiċi u fiżiċi bażiċi u bażikament jintużaw għall-istess skopijiet.
(15)
Fi ftit każi, il-gradi penta mono u penta tekniku jiġu pprovduti wkoll f'forma mikronizzata, li tfisser li l-prodott jgħaddi minn tħin wara l-proċess ta' produzzjoni. Mil-lat kimiku, il-penta mikronizzat huwa eżattament l-istess prodott imma minħabba t-tħin għandu spiża tal-produzzjoni u prezz tal-bejgħ ftit ogħla.
(16)
Il-produttur li jesporta Tork argumenta kontra l-użu ta' tip wieħed ta' penta, li jikkombina t-tliet gradi differenti: il-grad mono, tekniku u ta' l-għoti tan-nitrati. B'mod partikolari, qal li l-penta mikronizzat għandu jitqies bħala tip differenti. It-talba ta' l-aħħar tista' tiġi aċċetata u l-penta mikronizzat, li jirrappreżenta parti ferm żgħira tal-produzzjoni ta' l-industrija Komunitarja u li ma nstabx li kien esportat lejn il-Komunità minn kwalunkwe wieħed mill-pajjiżi kkonċernati, ma ġiex inkluż fl-ambitu tal-prodott fil-qafas ta' l-investigazzjoni. Madanakollu, tqis li ma kien hemm l-ebda raġuni sabiex it-tliet gradi differenti li jiġu prodotti jiġu separati f'tipi differenti, ladarba l-livelli ta' spejjeż u ta' prezzijiet tagħhom huma identiċi. Għandu jiġi enfasizzat ukoll li, sa ċertu punt, il-penta huwa komodità, u jitqies mill-konsumatur aħħari bħala l-istess prodott. Għalhekk din it-talba kienet rifjutata u nżamm tip wieħed.
(17)
Fuq il-bażi tal-karatteristiċi fiżiċi, kimiċi u tekniċi, il-proċess ta' produzzjoni u s-sostenibbiltà tat-tipi differenti tal-prodott mill-perspettiva ta' l-utent, il-gradi kollha tal-penta jitqiesu li jikkostitwixxu prodott wieħed għall-fini tal-proċediment.
2. Il-prodott simili
(18)
Il-prodott ikkonċernat u l-penta prodott u mibjugħ fis-suq domestiku tal-pajjiżi kkonċernati, u fis-suq domestiku tal-Ġappun, li għall-bidu tqies li se jservi bħala pajjiż analogu, kif ukoll il-penta prodott u mibjugħ fil-Komunità mill-industrija Komunitarja nstab li kellhom l-istess karatteristiċi u użi fiżiċi u kimiċi bażiċi.
(19)
Għalhekk kien konkluż b'mod provviżorju li dawn il-prodotti huma simili fi ħdan it-tifsira ta' l-Artikolu 1(4) tar-Regolament bażiku.
C. ID-DUMPING
1. Il-metodoloġija ġenerali
(20)
Il-metodoloġija ġenerali ġiet deskritta aktar 'l isfel. Il-preżentazzjoni sussegwenti tas-sejbiet dwar id-dumping għall-pajjiżi kkonċernati għalhekk tiddeskrivi biss kwistjonijiet speċifiċi għal kull pajjiż li jesporta.
2. Il-valur normali
(21)
Skond l-Artikolu 2(2) tar-Regolament bażiku, għal kull produttur li jesporta li kkoopera l-ewwel ġie eżaminat jekk il-bejgħ domestiku tiegħu tal-penta kienx rappreżentattiv, jiġifieri jekk il-volum ta' bejgħ totali ta' din ix-xorta kienx jirrappreżenta mill-inqas 5 % tal-volum tal-bejgħ totali mill-esportazzjoni tal-produttur lejn il-Komunità.
(22)
Il-Kummissjoni sussegwentement eżaminat jekk il-bejgħ domestiku tal-penta, mibjugħ domestikament fi kwantitajiet rappreżentattivi setax jitqies bħala li sar fl-andament ordinarju tan-negozju skond l-Artikolu 2(4) tar-Regolament bażiku, billi jkun stabbilit il-proporzjon tal-bejgħ bi profitt lil klijenti indipendenti ta' dan il-prodott. F'każi fejn il-volum tal-bejgħ tal-penta, mibjugħ bi prezz tal-bejgħ nett daqs jew akbar mill-ispiża tal-produzzjoni kkalkulata, kien jirrappreżenta aktar minn 80 % tal-volum tal-bejgħ totali, u fejn il-prezz medju u mgħobbi (bil-komponenti ta' mejda ta' fatturi) kien daqs jew akbar mill-ispiza tal-produzzjoni, il-valur normali kien ibbażat fuq il-prezz domestiku effettiv, ikkalkulat bħala medja mgħobbija (bil-komponenti ta' medja ta' fatturi) tal-prezzijiet tal-bejgħ domestiku kollha li sar waqt l-IP, irrispettivament minn jekk dan il-bejgħ kienx bi profitt jew le. F'każi fejn il-volum tal-bejgħ bi profitt tal-penta kien jirrappreżenta 80 % jew inqas tal-volum tal-bejgħ totali ta' dak il-prodott, jew fejn il-prezz medju u mgħobbi (bil-komponenti ta' medja ta' fatturi) kien inqas mill-ispiża tal-produzzjoni, il-valur normali kien ibbażat fuq il-prezz domestiku effettiv, ikkalkulat bħala l-medja mgħobbija (bil-komponenti ta' mejda ta' fatturi) tal-bejgħ bi profitt biss, sakemm dan il-bejgħ kien jirrappreżenta 10 % jew aktar tal-volum tal-bejgħ totali tal-penta.
(23)
F'każi fejn il-volum tal-bejgħ bi profitt tal-penta kien jirrappreżenta inqas minn 10 % tal-volum tal-bejgħ totali ta' dak il-prodott, tqies li l-prodott inbiegħ fi kwantitajiet insuffiċjenti għall-prezz domestiku biex tkun provduta bażi xierqa għall-istabbiliment tal-valur normali. Fejn il-prezzijiet domestiċi tal-penta mibjugħ minn produttur ma setgħux jintużaw sabiex ikun stabbilit il-valur normali, kellu jiġi applikat metodu ieħor.
(24)
Skond l-Artikolu 2(3) tar-Regolament bażiku, il-valur normali nbena fuq il-bażi ta' l-ispiża tal-manifattura ta' kull produttur flimkien ma' ammont raġonevoli għall-bejgħ, għall-infiq ġenerali u amministrattiv (“SG&A”) u għall-profitt.
(25)
Għalhekk, il-Kummissjoni eżaminat jekk l-SG&A li sar u l-profitt li nkiseb minn kull produttur ikkonċernat fis-suq domestiku kinux jikkostitwixxu data affidabbli.
(26)
L-infiq domestiku SG&A effettiv tqies li kien affidabbli fejn il-volum tal-bejgħ domestiku tal-kumpanija kkonċernata seta' jitqies bħala rappreżentattiv kif inhu ddefinit fl-Artikolu 2(2) tar-Regolament bażiku. Il-marġni tal-profitt domestiku kien iddeterminat fuq il-bażi tal-bejgħ domestiku li sar fl-andament ordinarju tan-negozju.
(27)
Skond l-Artikolu 2(6)(a) tar-Regolament bażiku, fil-każijiet kollha, fejn dawn il-kundizzjonijiet ma ġewx sodisfatti, il-Kummissjoni eżaminat jekk id-data ta' esportaturi jew produtturi oħra fis-suq domestiku tal-pajjiż ta' l-oriġini setgħetx tintuża. Fejn id-data affidabbli kienet disponibbli biss għal produttur li jesporta wieħed, ma setgħet tiġi stabbilita l-ebda medja, kif inhu stabbilit fl-Artikolu 2(6)(a) tar-Regolament bażiku u kien eżaminat jekk il-kundizzjonijiet ta' l-Artikolu 2(6)(b) ġewx sodisfatti, jiġifieri l-użu tad-data rigward il-produzzjoni u l-bejgħ ta' l-istess kategorija ġenerali ta' prodotti għall-esportatur jew għall-prodottur ikkonċernat. Fejn din id-data ma kinitx disponibbli jew ma kinitx provduta mill-produttur, l-SG&A u l-profitti kienu stabbiliti skond l-Artikolu 2(6)(c) tar-Regolament bażiku, jiġifieri fuq il-bażi ta' kwalunkwe metodu raġonevoli ieħor.
3. Il-prezz ta' l-esportazzjoni
(28)
Fil-każi kollha meta l-bejgħ tal-prodott ikkonċernat kien esportat lil klijenti indipendenti fil-Komunità, il-prezz ta' l-esportazzjoni kien stabbilit skond l-Artikolu 2(8) tar-Regolament bażiku, jiġifieri fuq il-bażi ta' prezzijiet ta' l-esportazzjoni li effettivament tħallsu jew li jistgħu jitħallsu.
(a) Il-paragun
(29)
Il-valur normali u l-prezzijiet ta' l-esportazzjoni kienu pparagunati fuq bażi ta' qabel il-prezz tas-suq. Sabiex ikun żgurat paragun ġust bejn il-valur normali u l-prezz ta' l-esportazzjoni, saret konċessjoni xierqa fil-forma ta' aġġustamenti għad-differenzi li jaffetwaw lill-prezzijiet u lill-komparabbiltà tal-prezzijiet skond l-Artikolu 2(10) tar-Regolament bażiku. Fil-każi kollha, fejn instab li kienu raġonevoli, preċiżi u appoġġjati minn evidenza verifikata, ingħataw aġġustamenti xierqa.
(b) Il-marġni tad-dumping
(30)
Skond l-Artikolu 2(11) u (12) tar-Regolament bażiku, il-marġni tad-dumping għal kull produttur li jesporta kien stabbilit fuq il-bażi ta' paragun bejn il-valur normali medju u mgħobbi (bil-komponenti ta' medja ta' fatturi) u l-prezz ta' l-esportazzjoni medju u mgħobbi (bil-komponenti ta' medja ta' fatturi) tal-prezzijiet ta' esportazzjoni.
4. It-Turkija
(31)
Waslet tweġiba għall-kwestjonarju mill-uniku produttur li jesporta magħruf.
(a) Il-valur normali
(32)
Il-produttur kellu bejgħ totali rappreżentativ tal-prodott simili fis-suq domestiku u l-bejgħ kollu seta' jitqies bħala li sar fl-andament ordinarju tan-negozju.
(33)
Barra minn hekk, instab li l-prezzijiet domestiċi kienu jvarjaw b'mod sinifikanti skond ix-xahar tal-bejgħ.
(34)
Meta jitqies dak li ntqal aktar 'il fuq, u sabiex ikun rifless b'mod xieraq il-valur normali tal-prodott ikkonċernat matul l-IP, tqies li jkun xieraq biex f'dan il-każ jiġi ddeterminat valur normali ta' kull xahar għall-prodott ikkonċernat.
(35)
Għal kull xahar, il-prezzijiet domestiċi tqiesu bħala bażi xierqa għall-istabbiliment tal-valur normali. Għalhekk, il-valur normali kien ibbażat fuq il-prezzijiet effettivi li tħallsu jew li jistgħu jitħallsu minn klijenti indipendenti fis-suq domestiku Tork matul kull xahar ta' l-IP.
(b) Il-prezz ta' l-esportazzjoni
(36)
Fil-każi kollha, il-prodott ikkonċernat inbiegħ lil klijenti indipendenti fil-Komunità. Għaldaqstant, il-prezz ta' l-esportazzjoni kien stabbilit skond l-Artikolu 2(8) tar-Regolament bażiku, jiġifieri fuq il-bażi tal-prezzijiet ta' l-esportazzjoni effettivament imħallsa jew li jistgħu jiġu mħallsa.
(37)
Sabiex ikun żgurat paragun xieraq minħabba l-varjazzjonijiet fil-valur normali waqt l-IP, tqies li kien xieraq li jkun stabbilit prezz ta' l-esportazzjoni medju u mgħobbi (bil-komponenti ta' medja ta' fatturi) ta' kull xahar matul l-IP.
(ċ) Il-paragun
(38)
Saru aġġustamenti fir-rigward tad-differenzi fl-ispejjeż tat-trasport, ta' l-assigurazzjoni, tat-tagħbija u tal-kreditu, kif ukoll għal skontijiet, kummissjonijiet u ribassi.
(39)
Instab li l-ispejjeż ta' l-assigurazzjoni, ir-ribassi mogħtija u l-ħlasijiet għall-ippakkjar li ġew irrappurtati kienu jiddevjaw bi ftit mid-data kif kienet inkluża fil-kontabilità tal-produttur li jesporta. L-ammonti ta' l-aġġustamenti għalhekk kienu korretti skond dan.
(40)
L-investigazzjoni wriet ukoll li l-produttur li jesporta ħallas ammont sinifikanti għal servizzi ta' konsulenza. Il-kumpanija qalet li ħlasijiet ta' din ix-xorta ma jiġġustifikawx aġġustament u għalhekk m'għandhomx jitnaqqsu la mill-prezz ta' l-esportazzjoni u lanqas mill-prezz tal-bejgħ domestiku. Madanakollu, instab li din in-nefqa kellha impatt fuq l-ispejjeż u fuq il-prezzijiet tal-prodott ikkonċernat, u għalhekk affetwat il-komparabbiltà tal-prezzijiet. Għalhekk, l-ammont rispettiv kien allokat fuq il-bażi tal-kwantità lill-bejgħ ikkonċernat (il-bejgħ domestiku, il-bejgħ fil-KE, u l-bejgħ lil pajjiżi terzi) u mnaqqas mill-prezzijiet tal-bejgħ bħala aġġustament fi ħdan it-tifsira ta' l-Artikolu 2(10)(i) tar-Regolament bażiku.
(41)
Rigward l-ispejjeż ta' kreditu, instab li r-rata ta' l-imgħax irrappurtata għall-IP ma kinitx tirrifetti l-ispiża tal-finanzjament effettiva għal perjodu qasir ta' żmien li saret mill-kumpanija. Għalhekk, l-ispejjeż ta' kreditu ġew aġġustati skond dan.
(d) Il-marġni tad-dumping
(42)
Minħabba l-eżistenza ta' mudell ċar ta' prezzijiet ta' l-esportazzjoni li jvarjaw skond il-perjodu taż-żmien, tqies li fil-kalkolu tal-marġni tad-dumping element ta' din ix-xorta għandu jitqies. Għalhekk, il-paragun sar fuq bażi ta' kull xahar bejn il-prezz ta' l-esportazzjoni medju u mgħobbi (bil-komponenti ta' medja ta' fatturi) u l-valur normali medju u mgħobbi (bil-komponenti ta' medja ta' fatturi) għall-prodott ikkonċernat.
(43)
Fuq il-bażi ta' dak li ntqal aktar 'il fuq, il-marġni tad-dumping li nstab għall-produtur li jesporta li kkoopera, espress bħala perċentwali tal-prezz CIF nett, liberu fuq il-fruntiera Komunitarja, kien taħt il-limitu de minimis iffissat fl-Artikolu 9(3) tar-Regolament bażiku.
(44)
Ta' min jinnota li l-marġni tad-dumping għandu wkoll ikun de minimis, jekk il-paragun ikun sar bejn il-valur normali medju u mgħobbi (bil-komponenti ta' medja ta' fatturi) u t-tranżazzjonijiet individwali ta' l-esportazzjoni. Madanakollu, paragun ta' din ix-xorta ma nstabx li kien xieraq. Filwaqt li tabilħaqq kien hemm mudell ta' prezzijiet ta' l-esportazzjoni li kien ivarja b'mod sinifikanti kull xahar (differenza sa 20 % tal-prezz ta' l-esportazzjoni setgħet tkun osservata bejn xhur differenti ta' l-IP - b'livelli ferm iktar baxxi minn Mejju sa Ottubru 2005), il-valuri normali ta' kull xahar segwew l-istess tendenza. Dan l-iżvilupp kien minħabba l-fatt li l-materji primi ewlenija, li jammontaw għal proporzjon sinifikanti ta' l-ispiża tal-produzzjoni tal-prodott ikkonċernat, segwew l-istess evoluzzjoni. B'hekk, il-metodu li ġiedeskritt fil-premessa jirrifletti l-ammont sħiħ tad-dumping li qed ikun hemm.
(45)
Peress li l-prodottur li jesporta li kkoopera jidher li kien responsabbli għall-esportazzjonijiet Torok kollha tal-prodott ikkonċernat lejn il-Komunità, ma kien hemm l-ebda raġuni biex wieħed jemmen li kwalunkwe produttur li jesporta naqas milli jikkoopera.
(46)
Għaldaqstant, kif kien iddeterminat mill-Artikolu 9(3) tar-Regolament bażiku, fil-konfront tat-Turkija, il-proċediment għandu jiġi mitmum.
5. Ir-Repubblika tal-Poplu taċ-Ċina (ir-’RPĊ’) u l-Ukrajna
(a) Trattament ta' ekonomija tas-suq (MET)
(47)
Skond l-Artikolu 2(7)(b) tar-Regolament bażiku, f'investigazzjonijiet anti-dumping li jikkonċernaw importazzjonijiet li joriġinaw fir-RPĊ u fl-Ukrajna, għal dawk il-prodotturi li nstab li jissodisfaw il-kriterji li ġew stabbiliti fl-Artikolu 2(7)(c) tar-Regolament bażiku, il-valur normali għandu jiġi ddeterminat skond il-paragrafi 1 sa 6 ta' l-imsemmi Artikolu.
(48)
Fil-qosor, u għal faċilità ta' referenza biss, il-kriterji ta' l-MET ġew stabbiliti hawn isfel f'forma mqassra:
i)
Id-deċiżjonijiet u l-ispejjeż kummerċjali isiru b'reazzjoni għall-kundizzjonijiet tas-suq u mingħajr interfernza sinifkanti mill-Istat;
ii)
Id-ditti għandhom sett wieħed ċar ta' rekords kontabbli bażiċi li jiġu vverifikati b'mod indipendenti skond l-istandards internazzjonali tal-kontabilità u jiġu applikati għall-finijiet kollha;
iii)
Mhemm l-ebda tgħawwiġa sinfikanti li tinġarr mis-sistema mhux ta' ekonomija tas-suq preċedenti;
iv)
Il-liġijiet dwar il-falliment u dwar il-proprjetà jiggarantixxu ċertezza u stabbiltà legali;
v)
Il-konverżjonijiet tar-rata tal-kambju jsiru b'rati tas-suq.
(49)
Produttur li jesporta fir-RPĊ talab MET skond l-Artikolu 2(7)(b) tar-Regolament bażiku u wieġeb għall-formola ta' talba għal MET għall-prodotturi li jesportaw fi ħdan l-iskadenza mogħtija. Il-Kummissjoni fittxet u vverfikat fl-uffiċċji ta' din il-kumpanija l-informazzjoni kollha meħtieġa li tressqet fil-formola ta' applikazzjoni għal MET tiegħu kif qieset li kien meħtieġ.
(50)
L-investigazzjoni żvelat li, għal din il-kumpanija, it-talba għall-MET kellha tiġi rrevokata għaliex il-kumpanija ma ssodisfatx ir-rekwiżiti tal-kriterji wieħed, tnejn u tlieta li ssemmew aktar 'il fuq.
(51)
Minħabba l-fatt li l-azzjonisti ewlenin huma intrapriżi ta' l-Istat u li d-diretturi maħtura minn dawn l-azzjonisti għandhom numru ta' pożizzjonijiet sproprozjonat u ta' kontroll fil-Bord tad-Diretturi, instab li l-Istat seta' jeżerċita influwenza sinfikanti fuq id-deċiżjonijiet kummerċjali tal-kumpanija rigward il-ġestjoni ta' kuljum kif ukoll id-distribuzzjoni tal-profitti, il-ħruġ ta' ishma ġodda, iż-żjidiet fil-kapital, l-emendi ta' l-Artikoli ta' Assoċjazzjoni u x-xoljiment tal-kumpanija, u li għalhekk, deċiżjonijiet ta' din ix-xorta ma kinux isiru b'reazzjoni għas-sinjali tas-suq.
(52)
Barra minn hekk, il-kontijiet tal-kumpanija ma kinux jirriflettu s-sitwazzjoni finanzjarja vera peress li l-kumpanija għamlet xi ri-allokazzjonijiet għad-deprezzament ta' l-assi fissi mingħajr ġustifikazzjoni, li jikkostitwixxi vjolazzjoni ta' l-IAS 1-13. Dan, flimkien mal-fatt li l-awdituri tal-kumpanija ma esprimew l-ebda riserva jew ma talbu l-ebda spjegazzjoni dwar il-prattiki li sabu, ikkostitwew vjolazzjoni ċar ta' l-istandards interazzjonali tal-kontabilità.
(53)
Rigward il-valutazzjoni ta' l-assi inizjali, il-kumpanija ma setgħet tipprovdi l-ebda spjegazzjoni dwar il-bażi li fuqha saret valutazzjoni ta' din ix-xorta. Fl-aħħarnett, il-kumpanija ma setgħet tipprovdi l-ebda prova ta' pagament tal-kera tal-bini ta' l-uffiċċju. Iż-żewġ nuqqasijiet indikaw li kien hemm tgħawwiġ sinfikanti li nġarru mis-sistema mhux ta' ekonomija tas-suq preċedenti.
(54)
Kien ikkonsultat il-Kumitat Konsultattiv u l-partijiet direttament ikkonċernati ngħataw opportunità biex jikkummentaw dwar is-sejbiet li ssemmew aktar 'il fuq. Madanakollu, ma wasal l-ebda kumment. L-industrija Komunitarja wkoll ingħatat l-opportunità li tikkummenta, u qablet mad-determinazzjoni tal-MET.
(55)
Wara dak li ntqal aktar 'il fuq, kien konkluż li l-produttur li jesporta Ċiniż m'għandux jingħata MET.
(b) It-trattament individwali (IT)
(56)
Skond l-Artikolu 2(7)(a) tar-Regolament bażiku, jiġi stabbilit dazju fil-pajjiż kollu, jekk ikun hemm, għall-pajjiżi li jaqgħu taħt dak l-Artikolu, ħlief f'dawk il-każi fejn il-kumpaniji jistgħu juru li jissodisfaw il-kriterji kollha stabbiliti fl-Artikolu 9(5) tar-Regolament bażiku biex jingħataw trattament individwali.
(57)
Il-produttur li jesporta Ċiniż li ma setgħetx tingħatalu l-MET anki talab l-IT fil-każ li ma jingħatax il-MET. Madanakollu, kif ġie deskritt fil-premessa (51), l-Istat, permezz tar-rappreżentanti tiegħu fil-Bord tad-Diretturi tal-kumpanija, instab li jeżerċita influwenza sinfikanti rigward il-prezzijiet u l-kwantitajiet ta' l-esportazzjoni, kif ukoll rigward il-kundizzjonijiet u t-termini ta' bejgħ, b'tali mod li ma setax jitqies li dawn kienu qed jiġu ddeterminati liberament. Barra minn hekk, interferenza mill-Istat ta' din ix-xorta, relatata mal-ġestjoni ta' kuljum tal-kumpanija, fissret li ma setax jiġi eskluż ir-riskju ta' elużjoni, jekk dan l-esportatur kien se jingħata rata tad-dazju individwali.
(58)
Għaldaqstant, u peress li nstab li l-produttur li jesporta Ċiniż ma ssodisfax ir-rekwiżiti kollha biex jingħata l-IT skond l-Artikolu 9(5) tar-Regolament bażiku, l-IT kellu jiġi rifjutat.
(59)
L-uniku produttur li jesporta li kkoopera fl-Ukrajn, peress li ma talabx l-MET, talab biss l-IT. Madanakollu, mhemm l-ebda produttur tal-penta fl-Ukrajna magħruf, li huwa kkonfermat mill-fatt li l-esportazzjonijiet tal-penta mill-Ukrajna lejn il-Komunità li ġew irrappurtati mill-produttur li jesporta li kkoopera kienu ekwivalenti għall-kwantitajiet indikati mill-Eurostat. Għalhekk, tqies li ma kienx hemm għalfejn issir determinazzjoni dwar jekk dan il-produttur li jesporta għandux jingħata l-IT peress li se jiġi impost dazju wieħed fil-pajjiż kollu, ikun xi jkun il-każ.
(ċ) Il-valur normali
(i) Il-pajjiż analogu
(60)
Skond l-Artikolu 2(7)(a) tar-Regolament bażiku, il-valur normali għall-produtturi li jesportaw li ma ngħatawx l-MET irid jiġi stabbilit fuq il-bażi tal-prezzijiet jew ta' valur normali mibni f'pajjiż analogu.
(61)
Fl-avviż tal-bidu, il-Kummissjoni indikat il-ħsieb tagħha li tuża lill-Ġappun bħala pajjiż analogu xieraq sabiex tistabbilixxi valur normali għar-RPĊ u għall-Ukrajna u l-partijiet interessati kienu mistiedna jikkummentaw dwar dan. L-ebda parti interessati ma oġġezzjonat għall-proposta.
(62)
Il-Kummissjoni kkuntattjat lill-produttur magħruf tal-penta fil-Ġappun u talbet il-kooperazzjoni tiegħu fil-proċediment preżenti. Madanakollu, ma setgħet tinkiseb l-ebda kooperazzjoni.
(63)
Għall-bidu, il-pajjiżi kkonċernati mill-proċediment preżenti ma ntgħażlux għaliex ma kienx hemm kooperazzjoni jew għaliex is-suq domestiku tagħhom seta' jkun mgħawweġ minħabba d-dumping li kien qed ikun hemm. Għalhekk, il-Kummissjoni fittxet kooperazzjoni mill-produtturi l-oħra kollha magħrufa fiċ-Ċilì, fit-Tajwan, fil-Brażil u fir-Repubblika tal-Korea, il-pajjiżi l-oħra fejn hemm produzzjoni tal-penta.
(64)
Il-produttur fiċ-Ċilì biss qabel li jikkoopera. Għalkemm kien hemm produttur wieħed biss fiċ-Ċilì, is-suq domestiku Ċilen tal-penta kien soġġett għal kompetizzjoni sinfikanti waqt l-IP minħabba l-importazzjonijiet miċ-Ċina, mit-Tajwan, mill-USA, mill-Iżvezja u mir-Repubblika tal-Korea, peress li la hemm kwoti u lanqas kwalunkwe restrizzjoni kwantitativa oħra fuq l-importazzjonijiet.
(65)
Minħabba dak li ntqal aktar 'il fuq, skond l-Artikolu 2(7) tar-Regolament bażiku, kien konkluż b'mod provviżorju li ċ-Ċili kien il-pajjiż analogu l-aktar xieraq u raġonevoli.
(66)
Għalhekk, intbagħat kwestjonarju lil dan il-produttur fejn intalbet informazzjoni dwar il-prezzijiet tal-bejgħ domestiku u l-ispiża tal-produzzjoni tal-prodott simili u d-data li kien hemm fit-tweġiba ġiet ivverifika fil-post.
(67)
Madanakollu, l-investigazzjoni żvelat li l-produttur li jesporta li kkoopera Tork ma kien qed jagħmel l-ebda dumping. Ma kien hemm l-ebda tgħawwiġa apparenti tas-suq Tork tal-penta u l-proċess ta' produzzjoni u l-materji primi li kienu jintużaw mill-produttur Tork huma aktar simili ta' dawk tal-produtturi li jesportaw Ċiniżi u Ukrajni.
(68)
Għalhekk, kien konkluż li t-Turkija tista' titqies bħala pajjiż analogu raġonevoli għall-fini ta' dan il-proċediment.
(ii) Id-determinazzjoni tal-valur normali fil-pajjiż analogu
(69)
Skond l-Artikolu 2(7)(a) tar-Regolament bażiku, il-valur normali għall-produtturi li jesportaw li ma ngħatawx MET kien stabbilit fuq il-bażi ta' informazzjoni verifikata li ngħatat mill-produttur fil-pajjiż analogu.
(70)
Il-valur normali kien iddeterminat kif ġie deskritt aktar 'il fuq fil-premessi (32) sa (35).
(d) Il-prezzijiet ta' l-esportazzjoni
(71)
Il-bejgħ kollu mill-esportazzjoni lejn il-Komunità mill-produtturi li jesportaw Ċiniżi u Ukrajni sar direttament lil klijenti indipendenti fil-Komunità u għalhekk, il-prezz ta' l-esportazzjoni kien stabbilit skond l-Artikolu 2(8) tar-Regolament bażiku fuq il-bażi tal-prezzijiet effettivament imħallsa jew li jistgħu jiġu mħallsa.
(72)
Peress li nstab li valur normali medju għall-IP kollu ma kienx rappreżentattiv, għar-raġunijiet li ġew spjegati aktar 'il fuq fil-premessi (33) sa (37), kienu stabbliti l-prezzijiet medji ta' l-esportazzjoni ta' kull xahar.
(e) Il-paragun
(73)
Fejn kien applikabbli u ġġustifikat saru aġġustamenti fir-rigward ta' l-ispejjeż tat-trasport, ta' l-assigurazzjoni, ta' l-immaniġġjar u ta' l-ispejjeż anċillari, tal-ħlasijiet għall-ippakkjar, ta' kreditu u bankarji.
(f) Il-marġnijiet tad-dumping
(74)
Għal kull wieħed mill-produtturi li jesportaw li ma ngħatax l-MET il-valur normali medju u mgħobbi (bil-komponenti ta' medja ta' fatturi) ta' kull xahar stabbilit għall-pajjiż analogu kien ipparagunat mal-prezz ta' l-esportazzjoni medju u mgħobbi (bil-komponenti ta' medja ta' fatturi) ta' kull xahar lejn il-Komunità, kif inhu provdut skond l-Artikolu 2(11) tar-Regolament bażiku.
(75)
Fil-każ tar-RPĊ, il-volum tal-penta esportat mill-produttur li jesporta li kkoopera kien jirrappreżenta ferm inqas minn 70 % tal-volum totali tal-penta importat waqt l-IP minn dak il-pajjiż, skond id-data ta' l-Eurostat. B'hekk, għall-produtturi li jesportaw li ma kkooperawx fir-RPĊ, il-marġni tad-dumping kellu jiġi stabbilit fuq il-bażi tal-fatti disponibbli, skond l-Artikolu 18 tar-Regolament bażiku. Għaldaqstant, tqies li kien meħtieġ li l-marġni tad-dumping jiġi ddeterminat fuq il-bażi ta' l-ogħla tranżazzjonjiet li kienu soġġetti għal dumping għall-produttur li kkoopera. Dan il-metodu kien ukoll meqjus bħala meħtieġ sabiex ikun evitat li jingħata bonu għan-nuqqas ta' kooperazzjoni u minħabba li ma kien hemm l-ebda indikazzjoni li parti li ma kkooperatx kienet għamlet dumping fuq livell aktar baxx.
(76)
Għalhekk kien ikkalkulat marġni medju tad-dumping fil-pajjiż kollu billi bħala fattur ta' tagħbija (bil-komponenti ta' medja ta' fatturi) ntuża l-valur CIF taż-żewġ gruppi ta' esportaturi, jiġifieri dawk li kkooperaw u dawk li ma kkooperawx.
(77)
Fil-każ ta' l-Ukrajna, kif ġie spjegat aktar 'il fuq fil-premessa (59), minħabba l-livell għoli ta' kooperazzjoni, tqies li kien ikun xieraq li jiġi stabbilit il-marġni tad-dumping fil-pajjiż kollu fl-istess livell bħal dak li nstab għall-produttur li jesporta li kkoopera.
(78)
Il-marġni tad-dumping, espress bħala perċentwali tal-prezz CIF ta' l-importazzjoni fuq il-fruntiera Komunitarja, bid-dazju mhux imħallas, huwa kif ġej:
Il-pajjiż
Il-marġni tad-dumping
Ir-RPĊ
18,7 %
L-Ukrajna
10,3 %
6. Ir-Russja u l-Istati Uniti ta' l-Amerika (l-USA)
(79)
L-ebda wieħed mill-produtturi fir-Russja u fl-Istati Uniti ta' l-Amerika (l-USA) ma kkoopera f'din l-investigazzjoni. Għaldaqstant, u fin-nuqqas ta' kwalunkwe bażi oħra aktar xierqa, il-marġni tad-dumping fil-pajjiż kollu kien stabbilit b'mod provviżorju fuq il-bażi tal-fatti disponibbli skond l-Artikolu 18 tar-Regolament bażiku, jiġifieri d-data li ġejja mingħand min għamel l-ilment.
(80)
Il-marġnijiet tad-dumping, espressi bħala perċentwali tal-prezz CIF ta' l-importazzjoni fuq il-fruntiera Komunitarja, bid-dazju mhux imħallas, huma kif ġejjin:
Il-pajjiż
Il-marġni tad-dumping
Ir-Russja
25 %
L-USA
54 %
D. ID-DANNU
1. Il-produzzjoni Komunitarja
(81)
L-investigazzjoni stabbiliet li l-prodott simili jiġi manifatturat minn ħames produtturi fil-Komunità, fejn wieħed minnhom għandu żewġ siti ta' produzzjoni. L-ilment kien iddepożitat f'isem tnejn minn dawn il-produtturi. Wara li nbeda, produttur ieħor iddeċieda li jappoġġja l-proċediment billi jikkoopera b'mod sħiħ fl-investigazzjoni. Miż-żewġ produtturi li baqa', fejn it-tnejn li huma provdew data ġenerali dwar il-produzzjoni u l-bejgħ, it-tnejn esprimew l-appoġġ tagħhom għall-proċediment.
(82)
B'hekk, il-volum tal-produzzjoni Komunitarja għall-fini ta' l-Artikolu 4(1) tar-Regolament bażiku ġie kkalkulat b'mod provviżorju billi ngħaddew flimkien il-volum tal-produzzjoni tat-tliet produtturi Komunitarji li kkooperaw u l-volum tal-produzzjoni taż-żewġ produtturi l-oħra, skond id-data provduta minnhom. Fuq din il-bażi, il-produzzjoni Komunitarja totali tal-prodott simili kienet tammonta għal 115 609 tunnellata metrika fl-IP.
2. Definizzjoni ta' l-industrija Komunitarja
(83)
Il-produzzjoni tat-tliet produtturi Komunitarji li kkooperaw b'mod sħiħ fl-investigazzjoni tirrappreżenta 94 % tal-prodott simili manifatturat fil-Komunità. Għalhekk jitqiesu bħala li jikkostitwixxu l-industrija Komunitarja fi ħdan it-tifsira ta' l-Artikoli 4(1) u 5(4) tar-Regolament bażiku.
3. Il-konsum Komunitarju
(84)
Il-konsum Komunitarju kien stabbilit fuq il-bażi tal-volumi tal-bejgħ tal-produtturi magħrufa fil-Komunità flimkien ma' l-importazzjonijiet mill-pajjiż terzi kollha taħt il-kodiċi NM rilevanti skond l-Eurostat. F'dan ir-rigward, għandu jiġi nnotat li wieħed biss miż-żewġ produtturi Komunitarji li ma lmentax ipprovdew figuri tal-bejgħ għall-perjodu kollu meqjus. Għalhekk, il-bejgħ tal-produttur l-ieħor ma tqisx, peress li kien provdut biss għall-IP. Peress li dawn il-volumi tal-bejgħ kienu baxxi, l-esklużjoni tagħhom ma kinitx se taffetwa l-istampa ġenerali. Kif jintwera fit-tabella t'aktar 'l isfel, il-konsum Komunitarju tal-prodott ikkonċernat u tal-prodott simili naqas bi 12 % matul il-perjodu meqjus. Bejn l-2003 u l-2004, id-domanda kienet stabbli, filwaqt li fl-IP niżlet b'9 % meta pparagunata mas-sena ta' qabel.
2002
2003
2004
IP
Il-konsum Komunitarju (tunnellata metrika)
83 195
80 697
80 403
73 025
Indiċi
100
97
97
88
4. L-importazzjonijiet fiil-Komunità mill-pajjiżi kkonċernati
(a) L-akkumulazzjoni
(85)
Il-Kummissjoni qieset jekk l-effetti ta' l-importazzjonijiet tal-penta li joriġinaw fir-RPĊ, fl-USA, fit-Turkija, fir-Russja u fl-Ukrajna għandhomx jiġu vvalutati b'mod kumulattiv skond l-Artikolu 3(4) tar-Regolament bażiku. Ta' min ifakkar li l-importazzjonijiet mit-Turkija ma nstabx li saru bi prezzijiet li kienu soġġetti għal dumping u għalhekk fil-konfront ta' l-importazzjonijiet minn dak il-pajjiż il-proċediment għandu jkun mitmum.
(b) Il-marġni tad-dumping u l-volum ta' l-importazzjonijiet
(86)
Il-marġnijiet medji tad-dumping li ġew stabbiliti għal kull wieħed mill-erba' pajjiż li jibqa', wara li ġiet eskluża t-Turkija, huma 'l fuq mil-limitu de minimis kif inhu ddefinit fl-Artikolu 9(3) tar-Regolament bażiku, u l-volum ta' l-importazzjonijiet minn kull pajjiż mhux negliġibbli fis-sens ta' l-Artikolu 5(7) tar-Regolament bażiku, bl-ishma rispettivi mis-suq tagħhom fl-IP jilħqu 1,8 % għar-RPĊ, 1,5 % għar-Russja, 3,7 % għall-Ukrajna u 1,9 % għall-USA.
(ċ) Il-kundizzjonijiet tal-kompetizzjoni
(87)
Il-volumi ta' l-importazzjoni mir-RPĊ, mir-Russja u mill-Ukrajna żdiedu b'mod sinifikanti matul il-perjodu meqjus u t-tendenzi tal-prezzijiet huma simili, fejn b'mod ċar iwaqqgħu l-prezzijiet ta' l-industrija Komunitarja.
(88)
Kif issemma aktar 'il fuq, ġie stabbilit li l-prodott ikkonċernat li ġie importat mill-pajjiżi kkonċernati u l-prodott simili manifatturat u mibjugħ mill-industrija Komunitarja jaqsmu l-istess karatteristiċi tekniċi, fiżiċi u kimiċi bażiċi u l-istess użi aħħarija. Barra minn hekk, il-prodotti kollha jinbiegħu permezz ta' kanali tal-bejgħ simili lill-istess klijenti, b'hekk jikkompetu ma' xulxin.
(89)
Instab li l-importazzjonijiet mill-USA ma waqqgħux il-prezzijiet ta' l-industrija Komunitarja (ara l-premessa (141) t'aktar 'l isfel). Fil-fatt, l-imġiba fl-ipprezzar ta' l-importaturi ta' l-Istati Uniti deher li kienet kompletament differenti minn dik ta' l-esportatri fil-pajjiżi l-oħra kkonċernati. Tabilħaqq, l-USA rnexxielha żżid is-sehem mis-suq tagħha fis-suq Komunitarju bi prezzijiet ogħla minn dawk tat-tliet pajjiżi l-oħra. Dan jista' jiġi spjegat mill-fatt li produttur li jesporta ta' l-Istati Uniti kellu suċċess kbir f'segment tas-suq differenti, fejn jistgħu jinkisbu prezzijiet ogħla. F'dawn iċ-ċirkostanzi tqies li valutazzjoni kumulattiva ta' l-importazzjonijiet mill-USA ma' l-importazzjonijiet li kienu soġġetti għal dumping mir-RPĊ, mir-Russja u mill-Ukrajna ma kinitx xierqa fid-dawl tal-kundizzjonijiet tal-kompetizzjoin bejn l-importazzjonijiet mill-USA u, min-naħa l-waħda, l-importazzjonijiet li kienu soġġetti għal dumping mit-tliet pajjiżi kkonċernati u, min-naħa l-oħra, il-prodott simili Komunitarju.
(90)
Fuq il-bażi ta' dak li ntqal aktar 'il fuq, kien konkluż li l-kundizzjonijiet li jiġġustifikaw l-akkumulazzjoni ta' l-importazzjonijiet tal-penta li joriġinaw fir-RPĊ, fir-Russja u fl-Ukrajna ġew sodisfatti.
(d) Il-volum akkumulat u s-sehem mis-suq
(91)
Il-volumi ta' l-importazzjoni mir-RPĊ, mir-Russja u mill-Ukrajna, li ġejjin mill-Eurostat, żdiedu b'mod sinifikanti minn 1 235 tunnellata metrika fl-2002 għal 5 136 tunnellata metrika fl-IP. Is-sehem mis-suq ikkombinat tagħhom żdied kontinwament minn 1 % għal 7 % matul l-istess perjodu. Dan għandu jitqies fl-isfond ta' konsum li qed jonqos.
2002
2003
2004
IP
Il-volumi ta' l-importazzjoni (tunnellata metrika)
1 235
3 397
4 752
5 136
Indiċi
100
275
385
416
Is-sehem mis-suq
1 %
4 %
6 %
7 %
(e) Il-prezzijiet ta' l-importazzjoni u t-tnaqqis tal-prezzijiet taħt il-prezz normali
(92)
L-informazzjoni dwar il-prezzijiet rigward l-importazzjonijiet totali mit-tliet pajjiżi kkonċernati kienet ġejja mill-Eurostat. It-tabella li ġejja turi l-iżvilupp tal-prezzijiet medji ta' l-importazzjoni mir-RPĊ, mir-Russja u mill-Ukrajna. Matul il-perjodu meqjus, dawn il-prezzijiet naqsu bi 13 %.
2002
2003
2004
IP
Il-prezzijiet ta' l-importazzjoni (EUR/tunnellata metrika)
1 131
1 032
1 030
988
Indiċi
100
91
91
87
(93)
Għad-determinazzjoni tat-tnaqqis tal-prezzijiet taħt il-prezz normali, il-Kummissjoni analizzat id-data li tirreferi għall-IP. Il-prezzijiet rilevanti tal-bejgħ ta' l-industrija Komunitarja kienu dawk lil klijenti indipendenti, aġġustati fejn kien meħtieġ għal livell ta' qabel il-prezz tas-suq, jiġifieri fejn ġew esklużi l-ispejjeż tal-ġarr tal-merkanzija fil-Komunità u wara t-tnaqqis ta' l-iskontijiet u tar-ribassi. Dawn il-prezzijiet kienu pparagunati mal-prezzijiet ta' l-importazzjonijiet mit-tliet pajjiżi kkonċernati. Rigward ir-Russja, meta jitqies li ma kien hemm l-ebda kooperazzjoni, il-prezz ta' l-esportazzjoni medju u mgħobbi (bil-komponenti ta' medja ta' fatturi) kien ġej mill-Eurostat. Rigward ir-RPĊ u l-Ukrajna, il-paragun sar mal-prezzijiet ta' l-esportazzjoni mitluba mill-produtturi li kkooperaw, nett ta' l-iskontijiet u aġġustat, fejn kien meħtieġ, għall-prezzijiet CIF fuq il-fruntiera Komunitarja b'aġġustament xieraq għall-ispejjeż ta' l-iżdoganar u għall-ispejjeż ta' wara l-importazzjoni. Il-prezzijiet tqies li kienu rappreżentattivi fiż-żewġ każi, peress li fl-Ukrajna hemm produttur wieħed biss tal-penta u rigward ir-RPĊ, l-esportazzjonijiet mill-produttur li kkoopera jirrappreżentaw madwar nofs il-penta esportat kollu mir-RPĊ lejn il-KE.
(94)
Dan il-paragun wera li matul l-IP, il-marġnijiet tat-tnaqqis tal-prezz taħt il-prezz normali medji u mgħobbija (bil-komponenti ta' medja ta' fatturi) kienu ta' 11,3 % għar-RPĊ, 6,2 % għall-Ukrajna u 11,9 % għar-Russja.
5. Is-sitwazzjoni ta' l-industrija Komunitarja
(95)
Skond l-Artiklu 3(5) tar-Regolament bażiku, l-eżami ta' l-impatt ta' l-importazzjonijiet li kienu soġġetti għal dumping fuq l-industrija Komunitarja kien jinkludi analiżi tal-fatturi ekonomiċi u ta' l-indiċijiet kollha li kellhom influwenza fuq l-istat ta' l-industrija matul il-perjodu meqjus.
(a) Il-produzzjoni, il-kapaċità tal-produzzjoni u l-użu tal-kapaċità
(96)
Bejn l-2002 u l-IP il-produzzjoni naqset bi 3 %. Iż-żjieda fl-2004 irriżultat miż-żjieda fil-kapaċità tal-produzzjoni ta' produttur wieħed. L-evoluzzjoni tal-volumi tal-produzzjoni kienet kif ġej:
2002
2003
2004
IP
Il-produzzjoni (tunnellata metrika)
111 665
103 913
115 204
108 309
Indiċi
100
93
103
97
(97)
Il-kapaċità tal-produzzjoni kienet stabbilita fuq il-bażi tal-kapaċità nominali ta' l-unitajiet ta' produzzjoni ta' l-industrija Komunitarja, fejn tqiesu l-interruzzjonijiet fil-produzzjoni. Il-kapaċità tal-produzzjoni żdiedet b'6 % matul il-perjodu meqjus. Iż-żjieda ġrat prinċipalment fl-2004 u kienet ir-riżultat ta' tneħħija b'suċċess ta' diffikultajiet ta' produttur wieħed min-naħa l-waħda u r-ri-organizzazzjoni tat-tieni impjant ta' produzzjoni ta' l-istess produttur fuq l-oħra.
(98)
Bħala riżultat tat-tnaqqis fil-volumi tal-produzzjoni u taż-żjieda ċkejkna fil-kapaċità, l-użu tal-kapaċità naqset minn 95 % fl-2002 għal 87 % fl-IP.
2002
2003
2004
IP
Il-kapaċità tal-produzzjoni (tunnellata metrika)
117 020
119 020
123 987
123 987
Indiċi
100
102
106
106
L-użu tal-kapaċità
95 %
87 %
93 %
87 %
(b) Il-ħażniet
(99)
Il-ħażniet aktar minn irduppjaw matul il-perjodu meqjus, fejn jirriflettu id-diffikultà dejjem akbar ta' l-industrija Komunitarja biex tbiegħ il-prodotti tagħha fis-suq Komunitarju.
2002
2003
2004
IP
Il-ħażniet (tunnellata metrika)
3 178
6 598
6 910
7 122
Indiċi
100
208
217
224
(ċ) Il-volum tal-bejgħ, l-ishma mis-suq u l-prezzijiet medji ta' l-unitajiet fil-Komunità
(100)
Il-bejgħ tal-penta mill-industrija Komunitarja lil klijenti indipendenti fis-suq Komunitarja naqas b'mod regolari minn 64 663 tunnellata metrika fl-2002 għal 54 543 tunnellata metrika fl-IP, jiġifieri b'16 %. It-tnaqqis fil-volumi tal-bejgħ għalhekk kien aktar f'daqqa mit-tnaqqis fil-konsum Komnitarju li, kif issemma aktar 'il fuq, naqas bi 12 % matul l-istess perjodu. B'hekk l-industrija batiet minn telf ta' sehem mis-suq li jammonta għal 3 punti perċentwali. Is-sehem mis-suq naqas minn 78 % fl-2002 għal 75 % fl-IP.
2002
2003
2004
IP
Il-volum tal-bejgħ fil-KE (tunnellata metrika)
64 663
61 308
58 681
54 543
Indiċi
100
95
91
84
Is-sehem mis-suq
78 %
76 %
73 %
75 %
(101)
Il-prezzijiet medji tal-bejgħ lil klijenti li mhumiex relatati fis-suq Komunitarju naqsu bi 11 % matul il-perjodu meqjus. Kien hemm żjieda ċkejkna fil-prezz bejn l-2002 u l-2003, imma wara l-prezzijiet reġgħu naqsu u laħqu l-aktar livell baxx irreġistrat matul l-IP, meta kienu jammontaw għal 1 040 EUR/tunnellata metrika.
(102)
It-tnaqqis fil-prezzijiet matul il-perjodu meqjus għandu jitqies fid-dawl ta' l-attentati ta' l-industrija Komunitarja biex tikkompeti ma' l-importazzjonijiet li kienu soġġetti għal dumping. Il-livelli kurrenti tal-prezzijiet madanakollu mhumiex sostenibbli peress li l-industrija Komunitarja qed tiġi mġiegħla tbiegħ bl-irħis biex tibqa' fis-suq.
2002
2003
2004
IP
Il-prezz medju u mgħobbi (bil-komponenti ta' medja ta' fatturi (EUR/tunnellat metrika)
1 163
1 203
1 151
1 040
Indiċi
100
103
99
89
(d) Il-profittabbiltà u d-dħul u l-ħruġ tal-flus
(103)
Matul il-perjodu meqjus il-profitti ta' l-industrija Komunitarja naqsu f'daqqa minn 12,6 % fl-2002 għal -11,5 % fl-IP. Fl-2004 l-industrija Komunitarja xorta rnexxielha tagħmel profitt ċkejken imma s-sitwazzjoni nbidlet b'mod drammatiku fl-IP, meta l-industrija bdiet tagħmel it-telf. Ir-raġuni ewlenija għal dan l-iżvilupp huwa li ż-żjieda fil-prezzijiet tal-materja prima, b'mod partikolari l-metanol, li jammonta għal madwar 25 % ta' l-ispiża tal-produzzjoni ma setgħetx tiġi mgħoddija lill-klijenti aħħarija minħabba l-livelli baxxi tal-prezzijiet ta' l-importazzjonijiet mill-pajjiżi kkonċernati.
2002
2003
2004
IP
Il-marġni ta' profitt ta' qabel it-taxxi
12,6 %
7,5 %
5,7 %
-11,5 %
(104)
Id-dħul u l-ħruġ tal-flus ukoll iddeterjora matul il-perjodu meqjus, skond it-tnaqqis fil-profitti u fl-IP sar negattiv. It-tnaqqis fil-livell assolut tad-dħul u l-ħruġ negattiv tal-flus fi tmiem il-perjodu huwa minħabba t-tnaqqis fil-volumi tal-produzzjoni u tal-bejgħ.
2002
2003
2004
IP
Id-dħul u l-ħruġ tal-flus (EUR)
16 189 720
9 427 189
4 441 120
-3 012 661
Indiċi
100
58
27
-19
(e) L-investimenti, il-profitt fuq l-invstimenti u l-ħila li tiġbor kapital
(105)
L-investimenti wrew tendenza pożittiva matul il-perjodu meqjus. Madanakollu, l-investimenti ewlenija saru fl-2003 meta l-industrija Komunitarja kienet għadha tagħmel il-profitti. L-investimenti fl-IP kienu jikkonċernaw it-tneħħija tad-diffikultajiet ta' produttur wieħed u l-aġġornament tat-tagħmir tal-produzzjoni biex ikun hemm konformità mar-rekwiżiti ambjentali ta' produttur ieħor.
2002
2003
2004
IP
L-investimenti (EUR)
3 756 302
8 483 655
2 956 275
4 394 137
Indiċi
100
226
79
117
(106)
Il-profitt fuq l-investiment mill-produzzjoni u mill-bejgħ tal-prodott simili kien negattiv fl-IP u naqas b'mod sostanzjali matul il-perjodu meqjus, li jirrifletti t-tendenza negattiva fil-profitti li ssemmiet aktar 'il fuq.
2002
2003
2004
IP
Il-profitt fuq l-investiment
18,5 %
10,5 %
7,9 %
-13,5 %
Indiċi
100
57
43
-73
(107)
Ma kien hemm l-ebda indikazzjoni li l-industrija Komnitarja, li tikkonsisti minn kumpaniji kbar li huma anki involuti fil-produzzjoni ta' prodotti oħra, kellha xi problemi biex tiġbor kapital għall-attivitajiet tagħha u għalhekk kien konkluż li l-industrija Komunitarja kienet f'pożizzjoni li tiġbor kapital għall-attivitajiet tagħha matul il-perjodu meqjus kollu.
(f) L-impjiegi, il-produttività u l-pagi
(108)
L-evoluzzjoni ta' l-impjiegi, tal-produttività u tal-pagi kienet kif ġej:
2002
2003
2004
IP
In-numru ta' impjegati
290
296
293
299
Indiċi
100
102
101
103
Il-produttività (tunnellata metrika/impjegat)
385
351
393
362
Indiċi
100
91
102
94
L-ispejjeż tax-xogħol għal kull impjegat (EUR)
43 379
44 469
46 899
44 921
Indiċi
100
103
108
104
(109)
Matul il-perjodu meqjus in-numru ta' impjegati żdied bi 3 %. Dan kien ir-riżultat tar-ri-organizzazzjoni ta' produttur Komunitarju wieħed, li rriżultat f'ri-allokazzjoni interna ta' l-istaff impjegat fuq il-penta, anki jekk in-numru totali tal-persuni impjegati mill-kumpanija baqa' stabbli. Minħabba ż-żjieda ċkejkna fin-numru ta' impjegati u l-volumi ta' produzzjoni li qed jonqsu, matul il-perjodu meqjus il-produttività wriet tendenza negattiva.
(110)
Matul il-perjodu meqjus, il-livelli medji tal-pagi għal kull impjegat żdiedu b'4 % li kien inqas miż-żjieda fl-inflazzjoni matul l-istess perjodu.
(g) It-tkabbir
(111)
Filwaqt li matul il-perjodu meqjus il-konsum Komunitarju naqas bi 12 %, il-volum tal-bejgħ ta' l-industrija Komunitarja naqas b'16 % u, b'mod parallel, il-volumi ta' l-importazzjoni mir-RPĊ, mir-Russja u mill-Ukrajna żdiedu b'aktar minn 300 % u dawk mill-USA b'aktar 700 %. Dan wassal għat-telf tas-sehem mis-suq ta' l-industrija Komunitarja, filwaqt li l-importazzjonijiet ikkonċernati rnexxielhom iżidu tagħhom.
(h) Id-daqs tal-marġni effettiv tad-dumping u l-irkupru mid-dumping ta' l-imgħoddi
(112)
Il-marġnijiet tad-dumping għar-RPĊ, għar-Russja, għall-Ukrajna u għall-USA ġew speċifikati aktar 'il fuq fit-taqsima tad-dumping. B'mod ċar, dawn il-marġnjiet huma 'l fuq minn de minimis. Barra minn hekk, meta jitiqesu l-volumi u l-prezzijiet ta' l-importazzjonijiet li kienu soġġetti għal dumping, l-impatt tal-marġni effettiv tad-dumping ma jistax jitqies li kien negliġibbli.
(113)
Il-Komunità mhix tirkupra mill-effetti tad-dumping jew tas-sussidjar ta' l-imgħoddi peress li qabel ma kienet saret l-ebda investigazzjoni.
6. Konklużjoni dwar id-dannu
(114)
L-analiżi ta' l-indikaturi tad-dannu turi li s-sitwazzjoni ta' l-industrija Komunitarja ddeterjorat b'mod sinifikanti wara l-2002 u laħqet l-aktar punt baxx tagħha fl-IP, meta l-industrija għamlet telf ta' 11,5 %.
(115)
Fil-kuntest ta' konsum li matul il-perjodu meqjus kien qed jonqos, il-produzzjoni Komunitarja naqset bi 3 % u l-użu tal-kapaċità bi 8 % matul l-istess perjodu. Il-bejgħ fis-suq Komunitarju naqas b'16 % f'termini ta' volum u b'25 % f'termini ta' valur. Dan l-iżvilupp huwa wkoll rifless miż-żjieda fil-ħażniet li kważi rduppjaw fil-perjodu meqjus. Dan wassal għal tnaqqis fis-sehem mis-suq minn 78 % fl-2002 għal 75 % fl-IP. Il-prezzijiet medji ta' l-unitajiet naqsu bi 11 % matul il-perjodu meqjus, li ma rriflettiex iż-żjieda fl-ispejjeż tal-materja prima matul l-istess perjodu. Sabiex ma titlifx aktar sehem mis-suq u biex iżżomm il-produzzjoni għaddejja, l-industrija Komunitarja ma kellha l-ebda għażla oħra ħlief li ssegwi l-livelli tal-prezzijiet iffissati mill-importazzjonijiet li kienu soġġetti għal dumping. Dan irriżulta fi tnaqqis sinifikanti fil-profitti matul l-IP.
(116)
Il-parti l-kbira ta' l-indikaturi tad-dannu wkoll ikkonfermaw is-sitwazzjoni negattiva ta' l-industrija Komunitarja. Il-profitti fuq l-investimenti u d-dħul u l-ħruġ tal-flus kienu negattivi u l-produttività naqset. L-investimenti, madanakollu, urew tendenza pożittiva. Madanakollu, l-investimenti li saru fl-IP, li kienet is-sena tat-telf għall-industrija Komunitarja, kienu fil-fatt it-tneħħija tad-diffikultajiet u l-aġġornament tal-makkinarju biex jikkorrispondi għar-rekwiżiti ambjentali akar milli investmenti f'tagħmir tal-produzzjoni ġdid. Iż-żjieda ċkejkna fin-numru ta' impjegati rriżultat mir-ri-organizzazzjoni ta' produttur wieħed u ma kinitx tinvolvi r-reklutaġġ ta' staff ġdid minn dan il-produtur fi żminijiet meta s-sitwazzjoni ekonomika kienet qed tiddeterjora.
(117)
Fid-dawl ta' dak li ntqal aktar 'il fuq, jista'jiġi konkluż li l-industrija Komunitarja batiet dannu materjali fi ħdan it-tifsira ta' l-Artikolu 3(6) tar-Regolament bażiku.
E. IL-KAWŻALITÀ
1. Rimarka preliminari
(118)
Skond l-Artikoli 3(6) u 3(7) tar-Regolament bażiku, kien eżaminat jekk l-importazzjonijiet li kienu soġġetti għal dumping tal-prodott ikkonċernat li joriġinaw fil-pajjiżi kkonċernati ikkawżawx dannu lill-industrija Komunitarja sa tali punt li jista' jiġi kklassifikat bħala materjali. Fatturi magħrufa għajr l-importazzjonijiet li kienu soġġetti għal dumping, li fl-istess ħin setgħu kienu ta' dannu għall-industrija Komunitarja, kienu eżaminati wkoll sabiex ikun żgurat li d-dannu possibbli kkawżat minn dawn il-fatturi l-oħra ma jiġix attribwit lill-importazzjonijiet li kienu soġġetti għal dumping.
2. L-effett ta' l-importazzjonijiet li kienu soġġetti għal dumping
(119)
Ta' min ifakkar li rigward it-Turkija, li matul l-IP is-sehem mis-suq tagħha kien jammonta għal 8,6 %, il-marġni tad-dumping stabbilit kien taħt il-limitu de minimis. Għalhekk, l-importazzjonijiet mit-Turkija ma tqiesux għall-analiżi ta' l-effett ta' l-importazzjonijiet li kienu soġġetti għal dumping fuq id-dannu li batiet l-industrija Komunitarja. Is-sehem mis-suq ikkombinat ta' l-erba' pajjiżi li baqa', fl-IP kien jammonta għal 9 %.
(120)
Il-volumi ta' l-importazzjoni mir-RPĊ, mir-Russja u mill-Ukrajna żdiedu b'mod sinfikanti matul il-perjodu meqjus, kemm f'termini assoluti kif ukoll f'termini ta' sehem mis-suq. Tabilħaqq, fl-2002 il-volumi kienu kważi negliġibbli, fejn kienu jammontaw għal biss 1 235 tunnellata metrika, filwaqt li, matul il-perjodu meqjus, żdiedu bi 316 % għal 5 136 tunnellata metrika fl-IP. Is-sehem mis-suq ikkombinat tagħhom matul l-istess perjodu żdied minn 1 % għal 7 %. Il-prezzijiet ta' l-importazzjoni medji u mgħobbija (bil-komponenti ta' medja ta' fatturi) naqsu bi 13 %, fejn irriżulta fi tnaqqis tal-prezz taħt il-prezz normali ċar matul l-IP. B'hekk iż-żjieda sostanzjali fil-volumi ta' l-importazzjoni mit-tliet pajjiżi kkonċernati u l-qligħ fis-sehem mis-suq tagħhom matul il-perjodu meqjus, bi prezzijiet li baqgħu ferm taħt dawk ta' l-industrija Komunitarja, ikkoinċidew mad-deterjorament evidenti tas-sitwazzjoni finanzjarja ġenerali ta' l-industrija Komunitarja matul l-istess perjodu.
(121)
L-industrija Komunitarja argumentat li anki b'sehem mis-suq baxx l-importazzjonijiet li kienu soġġetti għal dumping irnexxielhom jikkawżaw tfixkil kbir fis-suq, minħabba n-natura tal-kummerċ. Il-penta huwa komodità u l-aktar prezz baxx ikkwotat fis-suq sa ċertu punt jiddetermina l-prezz tas-suq, li produtturi oħra jkollhom jadattaw għalih, jekk jixtiequ jżommu l-ordnijiet tagħhom. Dan jintwera mit-tendenza li qed tonqos fil-prezzijiet tal-bejgħ ta' l-industrija Komunitarja matul il-perjodu meqjus, filwaqt li l-prezzijiet tal-materja prima prinċipali, il-metanol, żdiedu ferm. L-industrija Komunitarja ssostni li ma kinitx f'pożizzjoni li tgħaddi ż-żjieda fil-prezzijiet tal-materja prima lill-klijenti tagħha minħabba l-pressjoni qawwija fuq il-prezzijiet ta' l-importazzjonijiet li kienu soġġetti għal dumping. Dan wassal għal tnaqqis f'daqqa fil-profitti, fil-profitti fuq l-inestimenti u fid-dħul u l-ħruġ tal-flus.
(122)
Madanakollu, meta l-iżvilupp jitqies b'aktar dettall, jidher li d-deterjorament konsiderevoli tas-sitwazzjoni finanzjarja ta' l-industrija Komunitarja seħħ matul l-IP. Fis-snin qabel l-IP, l-importazzjonijiet mir-RPĊ, mir-Russja u mill-Ukrajna żdiedu b'mod massiv minn 1 235 tunnellata metrika fl-2002 għal 4 752 tunnellata metrika fl-2004, jiġifieri b'285 %, filwaqt li l-prezzijiet minn dawn il-pajjiżi naqsu b'9 % matul l-istess perjodu. Madanakollu, l-effett ta' din iż-żjieda f'daqqa fl-importazzjonijiet fuq is-sitwazzjoni ta' l-industrija Komunitarja ma kienx drammatiku, jiġifieri filwaqt li l-volumi tal-bejgħ naqsu b'9 % u l-prezzijiet b'1 %, il-livell tal-profitti li ntlaħaq fl-2004 baqa' f'livell raġonevolli (5,7 %). Fl-IP, it-tnaqqis fil-bejgħ ta' 7 % mill-industrija Komunitarja kien jikkoinċidi ma' żjieda oħra ta' 8 % fl-importazzjonijiet mill-pajjiżi kkonċernati, li kienet żjieda relattivament ċkejkna meta pparagunata ma' dik li ntlaħqet matul is-sentejn ta' qabel. Madanakollu, kien biss fl-IP li l-industrija Komunitarja rat tnaqqis kbir ħafna fil-profitti tagħha meta naqsu bi -11,5 % u kien hemm deterjorament drammatiku fis-sitwazzjoni finanzjarja tagħha.
(123)
Fuq il-bażi tal-konsiderazzjonijiet li ssemmew aktar 'il fuq, jidher li meta jitqies il-perjodu meqjus kollu, hemm xi korelazzjoni bejn l-iżvilupp ta' l-importazzjonijiet li kienu soġġetti għal dumping u d-dannu li batiet l-industrija Komunitarja. Madanakollu, l-importazzjonijiet li kienu soġġetti għal dumping biss ma jidhirx li jispjegaw it-tnaqqis f'daqqa fil-profitti ta' l-industrija Komunitarja matul l-IP. Għalhekk, ma jistax jiġi konkluż li l-importazzjonijiet li kienu soġġetti għal dumping kien se jkollhom rwol determinanti fis-sitwazzjoni dannuża ta' l-industrija Komunitarja, li laħqet il-qofol tagħha fl-IP.
3. L-effett ta' fatturi oħra
(a) It-tnaqqis fil-konsum tal-KE
(124)
Il-konsum tal-penta fil-Komunità naqas bi 12 % matul il-perjodu meqjus. Din it-tendenza ta' tnaqqis jidher li kienet marbuta mad-domanda mnaqqsa għar-rażi alkidi fl-industrija taż-żebgħa, li hija responsabbli għal madwar 70 % ta' l-użu aħħari tal-penta fis-suq Komunitarju. Żjara lil utent industrijali tal-penta, li jipproduċi rażi alkidi għall-industrija taż-żebgħa, żvelat li d-domanda għall-alkidi hija mistennija li tonqos b'mod saħansitra aktar f'daqqa fil-ġejjieni minħabba l-bidliet li dalwaqt jaslu fil-leġiżlazzjoni ambjentali, li se timponi restrizzjonijiet fuq l-emissjonijiet tal-komposti organiċi volatili (“VOC”) miż-żebgħa li jintużaw kemm għal applikazzjonijiet arkitettoniċi kif ukoll għal applikazzjonijiet industrijali. Peress li r-rażi alkidi ma jinkludux daqstant VOC daqs it-teknoloġiji l-oħra, l-użu tagħhom fiż-żebgħa mistenni jonqos.
(125)
Il-bejgħ ta' l-industrija Komunitarja naqas b'16 % f'termini ta' volum u bi tliet punti perġentwali f'termini ta' sehem mis-suq, minn 78 % fl-2002 għal 75 % fl-IP. Il-volumi ta' l-importazzjoni mir-RPĊ, mir-Russja u mill-Ukrajna żdiedu bi 316 % matul il-perjodu meqjus li wasslu għal żjieda fis-sehem mis-suq tagħhom minn 1 % għal 7 %, biex b'hekk ħadu l-kontroll tas-sehem mis-suq li tilfet l-industrija Komunitarja. Għalhekk, it-tnaqqis fid-domanda għall-penta fil-Komunità bħala tali ma jispejgax id-deterjorament tas-sitwazzjoni ta' l-industrija Komunitarja matul il-perjodu meqjus.
(126)
Madanakollu, l-iżvilupp annwali tal-konsum juri li t-tnaqqis fil-konsum kien ferm aktar f'daqqa bejn l-2004 u l-IP, meta naqas b'9 %, meta pparagunat mas-snin ta' qabel. Tabilħaqq, il-konsum baqa' stabbli bejn l-2003 u l-2004 filwaqt li żdied bi 3 % bejn l-2002 u l-2003. Għalhekk, meta jitqies li t-tnaqqis fil-konsum ikkoinċida mal-perjodu meta l-industrija Komunitarja bdiet tagħmel it-telf, ma jistax jiġi eskluż li d-domanda mnaqqsa għall-penta fis-suq Komunitarju kellha impatt fuq is-sitwazzjoni dannuża ta' l-industrija Komunitarja.
(b) L-importazzjonijiet minn pajjiżi terzi oħra
(127)
L-importazzjonijiet minn pajjiżi terzi oħra (l-akbar ħamsa) kienu kif ġej:
2002
2003
2004
IP
Iċ-Ċilì
Il-volum (tunnellata metrika)
1 600
536
1 032
1 384
Indiċi
100
34
65
87
Il-prezzijiet (EUR/tunnellata metrika)
1 141
1 245
1 128
981
Indiċi
100
109
99
86
L-Indja
Il-volum (tunnellata metrika)
0
119
390
551
Indiċi
0
100
328
141
Il-prezzijiet (EUR/tunnellata metrika)
0
1 167
1 085
1 253
Indiċi
0
100
87
84
It-Tajwan
Il-volum (tunnellata metrika)
343
657
1 840
863
Indiċi
100
192
536
252
Il-prezzijiet (EUR/tunnellata metrika)
1 071
1 060
1 003
1 004
Indiċi
100
99
94
94
It-Turkija
Il-volum (tunnellata metrika)
6 300
7 065
8 957
6 730
Indiċi
100
112
142
107
Il-prezzijiet (EUR/tunnellata metrika)
1 292
1 339
1 277
1 097
Indiċi
100
104
99
85
Il-Ġappun
Il-volum (tunnellata metrika)
0
20
58
65
Indiċi
0
100
290
112
Il-prezzijiet (EUR/tunnellata metrika)
0
3 905
3 334
2 731
Indiċi
0
100
85
82
(128)
Skond l-Eurostat u l-informazzjoni miġbura waqt l-investigazzjoni, il-pajjiżi terzi ewlenija minfejn jiġi importat il-penta huma ċ-Ċilì, l-Indja u t-Tajwan. Meta l-importazzjonijiet mit-Turkija jingħaddu ma' l-importazzjonijiet minn pajjiżi terzi oħra, il-volum totali importat minn pajjiżi terzi oħra żdied bi 12 % minn 8 586 tunnellata metrika fl-2002 għal 9 636 tunnellata metrika fl-IP. Dan jikkorrispondi għal żjieda fis-sehem mis-suq ikkombinat tagħhom minn 10 % sa 13 %. Il-livelli tal-prezzijiet ta' l-importazzjonijiet mill-pajjiżi terzi baqgħu ferm 'il fuq minn dawk ta' l-industrija Komunitarja matul il-perjodu meqjus kollu. B'hekk, l-importazzjonijiet minn pajjiżi terzi oħra, li jikkompetu ma' l-importazzjonjiet li kienu soġġetti għal dumping, irnexxielhom iżidu s-sehem mis-suq tagħhom bi tliet punti perċentwali, bi prezzijiet li kienu ogħla minn dawk ta' l-industrija Komunitarja.
(129)
Ta' min jinnota, madanakollu, li l-importazzjonijiet minn pajjiżi terzi oħra segwew tendenza differenti meta pparagunata ma' dik ta' l-importazzjonijiet li kienu soġġetti għal dumping fis-sens li l-ogħla livell ta' l-importazzjonijiet minn pajjiżi terzi oħra ġara fl-2004, filwaqt li fl-IP, li kienet is-sena tat-telf ta' l-industrija Komunitarja, l-importazzjonijiet minn pajjiżi terzi reġgħu naqsu bi 22 % meta pparagunati mas-sena ta' qabel. Barra minn hekk, matul l-istess perjodu, il-prezzijiet medji tagħhom naqsu bi 11 % u s-sehem mis-suq tagħhom naqas b'żewġ punti perċentwali. Dan jidher li jindika li mill-2004, anki l-produtturi f'pajjiżi terzi oħra kienu affetwati minn prezzijiet baxxi tas-suq. Madanakollu, il-prezzijiet tagħhom baqgħu ogħla minn dawk ta' l-industrija Komunitarja matul l-IP.
(ċ) Ir-rendiment ta' l-esportazzjoni ta' l-industrija Komunitarja
(130)
Kien eżaminat ukoll jekk l-esportazzjonijiet mill-industrija Komunitarja lil pajjiżi mhux tal-KE setgħetx ikkontribwiet għad-dannu li batiet l-industrija Komunitarja matul il-perjodu meqjus. L-esportazzjonijiet lil klijenti mhux relatati f'pajjiżi mhux tal-KE kienu jirrappreżentaw kważi nofs il-bejgħ ta' l-industrija Komunitarja tal-prodott simili matul il-perjodu meqjus. Bejn l-2002 u l-IP, il-volumi ta' l-esportazzjoni żdiedu bi 3 %, filwaqt li l-prezzijiet medji ta' l-esportazzjoni naqsu b'7 %.
2002
2003
2004
IP
Il-volum tal-bejgħ fi swieq mhux tal-KE (tunnellata metrika)
44 333
35 376
46 460
45 587
Indiċi
100
80
105
103
Il-prezzijiet medji tal-bejgħ fi swieq mhux tal-KE (EUR/tunnellata metrika)
1 034
1 090
1 001
958
Indiċi
100
105
97
93
(131)
Anki jekk il-bejgħ mill-esportazzjoni żdied bi ftit f'termini ta' volum, il-fatt li l-prezzijiet medji ta' l-esportazzjoni kien irħas mill-prezzijiet medji tal-bejgħ fis-suq Komunitarju matul il-perjodu meqjus kollu u barra minn hekk, irħas mill-ispiża tal-produzzjoni ta' unità żgur li kellu effett negattiv fuq is-sitwazzjoni finanzjarja ġenerali ta' l-industrija Komunitarja, anki jekk ma jaffetwax direttament il-profitti fis-suq Komunitarju. Għalhekk, ma jistax jiġi eskluż, li d-dannu li batiet l-industrija Komunitarja kien anki kkawżat b'mod indirett mill-iżvilupp negattiv fil-profitti fis-swieq ta' l-esportazzjoni, ladarba dan kien ikollu effett, pereżempju, fuq il-ħila ta' l-industrija Komunitarja li tagħmel investimenti ġodda jew li timpjega staff ġdid.
(d) Produtturi Komunitarji oħra
(132)
Il-volumi tal-bejgħ tal-produttur Komunitarju li ma lmentax imma li pprovda data għall-perjodu kollu kkonċernat naqsu aktar f'daqqa minn dawk ta' l-industrija Komunitarja. Għalhekk jidher li dan il-produttur qiegħed f'sitwazzjoni simili bħal dik tal-produtturi Komunitarji li lmentaw. B'hekk jidher ċar li dan il-produttur ma kkontribwiex għad-dannu li batiet l-industrija Komunitarja.
(e) Iż-żjieda fil-prezzijiet tal-materja prima
(133)
Il-prezzijiet tal-materja prima ewlenija, il-metanol, żdiedu b'mod konsiderevoli matul il-perjodu meqjus. Skond l-istatistiċi li ġew ippubblikati fuq is-sit web tal-Methanex, l-akbar produttur u bejjiegħ dinji tal-metanol, il-prezz tal-kuntratt Ewropew żdied minn 125 EUR/tunnellata metrika f'Jannar 2002 għal 235 EUR/tunnellata metrika f'Diċembru 2005. Dan ikkontribwixxa għaż-żjieda ta' 10 % fl-ispiża tal-produzzjoni ta' unità matul il-perjodu meqjus u b'konsegwenza għat-tnaqqis fil-profitti, minħabba li l-prezzijiet tal-bejgħ ta' unità naqsu bi 13 % matul l-istess perjodu.
(134)
Il-prezzijiet li għolew ferm tal-materja prima bħala tali ma jistgħu jitqiesu li kelhom effett dannuż fuq l-industrija Komunitarja. Anzi, l-iżvilupp negattiv fil-profitti kien minħabba l-fatt li l-produtturi Komunitarja ma setgħux jgħaddu dawn l-ispejjeż ogħla tal-materja prima lill-klijenti tagħhom billi jżidu l-prezzijiet tal-bejgħ tagħhom minħabba l-livell baxx tal-prezzijiet fis-suq Komunitarju. Madanakollu, filwaqt li matul il-perjodu meqjus il-prezzijiet tal-metanol żdiedu bi 88 %, iż-żjieda kienet biss ta' 2 % matul l-IP. Għalhekk, anki jekk il-prezz tas-suq tal-penta kien baxx fl-IP, l-iżvilupp tal-prezzijiet fl-istess ħin tal-materja prima ewlenija, il-metanol, ma jspjegax għaliex l-industrija Komunitarja bdiet tagħmel telf ta' dik il-kwalità fl-IP.
4. Konklużjoni dwar il-kawżalità
(135)
Id-data disponibbli tissuġġerixxi li anki b'sehem mis-suq baxx, l-importazzjonijiet li kienu soġġetti għal dumping mir-RPĊ, mir-Russja u mill-Ukrajna eżerċitaw pressjoni mil-lat ta' prezzijiet fuq il-prezzijiet ta' l-industrija Komunitarja. Madanakollu, analiżi aktar dettaljata ma tagħtix lok biex tkun stabbilita rabta kawżali materjali bejn id-deterjorament tas-sitwazzjoni finanzjarja ta' l-industrija Komunitarja u l-iżvilupp ta' l-importazzjonjiet li kienu soġġetti għal dumping.
(136)
It-tnaqqis sinifikanti fil-profitti ta' l-industrija Komunitarja u s-sitwazzjoni finanzjarja ġenerali tagħha seħħew bejn l-2004 u l-IP, meta l-volumi ta' l-importazzjonijiet li kienu soġġetti għal dumping żdiedu bi 8 % biss meta pparagunati ma' żjieda ta' 285 % matul it-tliet snin ta' qabel, meta l-industrija Komunitarja kieent għadha qed tagħmel il-profitti. Barra minn hekk, it-tnaqqis fid-domanda għall-penta fis-suq Komunitarju kkoinċida mad-deterjormanet tas-sitwazzjoni finanzjarja ta' l-industrija Komunitarja. Jidher ukoll li ż-żjieda fil-prezzijiet tal-materja prima ewlenija, il-metanol, kienet ferm inqas immarkata fl-IP meta pparagunta mas-snin ta' qabel u għalhekk ma tispjegax it-tnaqqis f'daqqa u drammatiku fil-profitti fl-IP.
(137)
Il-fatt li l-industrija Komunitarja tesporta kważi nofs il-produzzjoni tagħha bi prezzijiet taħt il-prezz tal-produzzjoni, għandu jitqies bħala fattur li kkontribwixxa aktar għas-sitwazzjoni negattiva ġenerali ta' l-industrija Komunitarja, anki jekk ma jaffetwax direttament il-profitti tas-suq Komunitarju.
(138)
Għalhekk ma jistax jiġi konkluż li l-importazzjonijiet li kienu soġġetti għal dumping, jekk jitqiesu waħidhom, ikkawżaw dannu materjali. Tabilħaqq, l-eżami ta' fatturi oħra, skond l-Artikolu 3(7) tar-Regolament bażiku, żvela li d-dannu jista' jkun attribwit ukoll għat-tnaqqis fil-konsum, għar-rendiment ta' l-esportazzjoni ta' l-industrija Komunitarja kif ukoll għall-importazzjonijiet minn pajjiżi terzi oħra.
5. L-importazzjonijiet mill-USA
(139)
Il-volumi ta' l-importazzjoni mill-USA żdiedu minn 169 tunnellata metrika fl-2002 għal 1 355 tunnellata metrika fl-IP. Matul l-istess perjodu, dan wassal għal żjieda fis-sehem mis-suq minn 0,2 % għal 1,9 %.
(140)
Matul il-perjodu meqjus, il-prezzijiet medji ta' l-importazzjoni mill-USA naqsu imma kienu ogħla minn dawk mitluba mill-produtturi fir-RPĊ, fir-Russja u fl-Ukrajna:
2002
2003
2004
IP
Il-prezzijiet ta' l-importazzjoni (EUR/tunnellata metrika)
1 935
2 212
1 251
1 244
Indiċi
100
114
65
64
(141)
It-tnaqqis tal-prezzijiet taħt il-prezz normali kien iddeterminat kif ġie deskritt fil-premessa (93) t'aktar 'il fuq. Il-marġni tat-tnaqqis tal-prezzijiet taħt il-prezz normali medju u mgħobbi (bil-komponenti ta' medja ta' fatturi) għall-USA kien ta' -19,5 % fl-IP, jiġifieri l-prezz medju ta' l-importazzjoni kien ferm ogħla mill-prezz mitlub mill-industrija Komunitarja fis-suq Komunitarju. Kif se jiġi spjegat aktar 'l isfel, ma kien hemm l-ebda dipressjoni fil-prezzijiet minħabba l-importazzjonijiet mill-Istati Uniti.
(142)
B'mod parallel għat-tkabbir fl-importazzjonijiet mill-USA, matul il-perjodu meqjus, l-industrija Komunitarja rat, inter alia, tnaqqis fil-bejgħ, fis-sehem mis-suq u fil-prezzijiet tagħha li wassal għall-konklużjoni kif ġiet stabbilita fil-premessa (117) t'aktar 'il fuq li l-industrija Komunitarja batiet minn dannu materjali. Madanakollu, ta' min jinnota li l-prezzijiet ta' l-importazzjonijiet mill-USA ma waqqgħux dawk ta' l-industrija Komunitarja imma, filfatt, inbiegħu bi prezzijiet ferm ogħla minn dawk ta' l-indsutrija Komunitarja. Barra minn hekk, sar paragun addizzjonali bejn il-prezzijiet ta' l-importazzjoni mill-USA u l-prezz mhux dannuż tal-prodott simili mibjugħ mill-industrija Komunitarja fis-suq Komunitarju. Il-prezz mhux dannuż inkiseb billi ġie aġġustat il-prezz tal-bejgħ ta' l-industrija Komunitarja sabiex ikun jirrifletti marġni ta' profitt li kien mistenni li l-industrija Komuniarja tkun tista' tikseb fin-nuqqas ta' dumping dannuż. Dan il-paragun wera li l-livell ta' bejgħ taħt il-prezz kien de minimis. Fuq din il-bażi, qed jiġi konkluż li dawn l-importazzjonijiet ma kkontribwewx għad-dannu li batiet l-industrija Komunitarja.
F. IT-TMIEM TAL-PROĊEDIMENT
(143)
Fin-nuqqas ta' rabta kawżali sinfikanti bejn l-importazzjonijiet li kienu soġġetti għal dumping u d-dannu li batiet l-industrija Komunitarja, il-proċediment anti-dumping preżenti għandu jiġi mitmum skond l-Artikoli 9(2) u 9(3) tar-Regolament bażiku.
(144)
Min għamel l-ilment u l-partijiet interessati l-oħra kollha kienu informati bil-fatti u bil-konsiderazzjoni essenzjali li fuq il-bażi tagħhom il-Kummissjoni biħsiebha ttemm dan il-proċediment. Wara, dawk li għamlu l-ilment ressqu l-fehmiet tagħhom, li, madanakollu, ma kinux ta'natura li jbiddlu l-konklużjonijiet t'aktar 'il fuq.
IDDEĊIDIET KIF ĠEJ:
Artikolu 1
B'dan qed jiġi mitmum il-proċediment anti-dumping li jikkonċerna l-importazzjonijiet tal-pentaerythritol, li jaqa' fi ħdan il-kodiċi NM 2905 42 00, li joriġinaw fir-Repubblika tal-Poplu taċ-Ċina, fir-Russja, fit-Turkija, fl-Ukrajna u fl-USA.
Artikolu 2
Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmul fi Brussell, 3 ta' April 2007.

Labels: 3
1
4
18